Jorma Ukkonen sanoo, ettei hän ole ottanut julkisuudessa kantaa Ossi Nymanin yksittäistapaukseen, vaan puhui TE-toimiston periaatteista yleensä.

39-vuotias Ossi Nyman nousi otsikoihin kerrottuaan olevansa "ideologisesti työtön" eli välttelevänsä työntekoa mutta nostavansa silti työmarkkinatukea. JENNI GÄSTGIVAR

Uudenmaan TE-toimiston johtaja Jarmo Ukkonen on yllättynyt ideologisesti työttömäksi leimatun Ossi Nymanin mahdollisista aikomuksista ryhtyä oikeustoimiin TE-toimistoa vastaan Ukkosen otettua julkisesti kantaa asiaan perjantaina.

- En tiedä miten hän voi ajatella, että olemme hänen asiaansa käsitelleet julkisuudessa, koska eihän tässä oikeastaan siitä ollut kyse. Totesin medialle viranomaisen roolissa, että aina kun meille tulee epäilyksiä siitä, että henkilö saa väärin perustein työttömyysturvaetuutta, meidän velvollisuutemme on käynnistää siitä selvitys ja tutkinta. Tämä on meidän normaali periaatteemme, oli sitten kyseessä Olli, Pekka, Kalle tai Ville, Ukkonen sanoo Iltalehdelle.

Tuensaaja luki tiedon lehdestä

Perjantaina vain pari tuntia Nymanin HS-haastattelun julkaisun jälkeen Ukkonen kommentoi ensin HS:lle ja sen jälkeen Iltalehdelle, että Nymanin tuet tutkitaan ja ainakin tutkinnan ajaksi lakkautetaan.

Lauantaina Nyman kertoi saaneensa tietää tukiensa lakkauttamisesta ja tutkinnasta lehtien sivuilta, eikä TE-toimisto ole ollut häneen yhteydessä. Nyman odottaa anteeksipyyntöä TE-toimistolta ja harkitsee jopa oikeustoimia salassapitovelvollisuuden rikkomisesta.

Ukkonen sanoo Iltalehdelle maanantaina, että hän oli kommentoinut Nymanin tilannetta vain yleisellä tasolla. TE-toimisto tutkii aina tilanteen, kun tukien väärinkäyttöepäily tulee toimiston tietoon.

Ukkonen sanoo, että hänen kommenttinsa yhdistettiin suoraan Nymaniin, vaikka hänen tarkoituksensa oli puhua vain yleisellä tasolla toimiston käytännöistä.

- En ota hänen yksityiskohtaisiin asioihinsa kantaa. Asioiden selvittely käynnistettiin perjantaina, Ukkonen sanoo.

Ukkonen kertoo, että tukien lakkauttamisesta ja tutkinnasta kerrotaan asiakkaalle aina kirjeellä, johon asiakas voi vastata selventämällä oman näkemyksensä asiasta. Siksi Nyman ei ole vielä saanut tietoa tukien tutkinnasta.

”Massatutkintaa” ei järjestetä

Ukkosen mukaan Nymanin tapaus on hyvin poikkeuksellinen. Johtaja ei muista, että aikaisemmin kukaan olisi kertonut julkisesti näin avoimesti käyttävänsä tukia väärin.

- Nyman kuvasi Helsingin Sanomien haastattelussa ehkä poikkeuksellisen tarkasti tätä toimintaa, jolla hän varmistaa etuuksien maksamista itselleen. Se oli poikkeavaa siitä, mitä ihmiset asiasta yleensä julkisuudessa kertovat, Ukkonen sanoo.

Iltalehti haastatteli sunnuntaita muitakin Nymanin kaltaisia työttömiä, joilla ei ole aikomusta ottaa vastaan töitä. Ukkosen mukaan näitä tapauksia ei olla nyt tutkimassa.

- Meillä ei ole mitään erillistä linjausta siitä, miten toimia jos näitä ihmisiä alkaa julkisuudessa suorastaan ilmoittautua. Mitään massatutkintaa jokaisesta lehtikirjoituksesta ei tietenkään järjestetä. Mahdollinen tutkinta riippuu jokaisessa tapauksessa siitä, mitä kunkin henkilön yksittäisestä tilanteesta on tullut selville ja toimitaanko siinä mahdollisesti työttömyysturvalainsäädännön vastaisesti.

IL-TV haastatteli työttömyyden kokeneita työttömiä, jotka haluaisivat töitä josta saisi järkevän korvauksen.